Vrpolje (Knin)
Vrpolje falu Horvátországban Šibenik-Knin megyében. Közigazgatásilag Kninhez tartozik.

Fekvése 
Knintől 4 km-re északkeletre, Dalmácia északi-középső részén, a Knini-mező északkeleti részén, a 33-as számú főút közelében fekszik.

Története 
A középkorban az akkor „Polje” (latinul „Campus”) nevű településnek önálló plébániája volt, mely a knini püspökséghez tartozott. 1522-ben Knin elfoglalásával együtt török kézre került. A török uralom alóli felszabadulás 1688 után a skradini püspökség alá tartozott, egyházi szolgálatát ferences szerzetesek látták el. 1830-tól a šibeniki püspökséghez tartozik.
A településnek 1857-ben 592, 1910-ben 883 lakosa volt. Az első világháború után előbb a Szerb-Horvát-Szlovén Királyság, majd Jugoszlávia része lett. 1991-ben lakosságának 64 százaléka horvát, 32 százaléka szerb nemzetiségű volt. Szerb lakói még ez évben csatlakoztak a Krajinai Szerb Köztársasághoz. A horvát hadsereg 1995 augusztusában a Vihar hadművelet során foglalta vissza a települést. Szerb lakói nagyrészt elmenekültek. A településnek 2011-ben 213 lakosa volt.

Lakosság

Nevezetességei 
Szent Jakab apostol tiszteletére szentelt római katolikus plébániatemploma a 18. században épült, 1880-ban megújították. Egyszerű épület, homlokzata felett harangtoronnyal, benne két haranggal. A templomnak kőből épített oltára volt, rajta Szent Jakab szobrával. 1988-89-ben állami segítséggel teljesen felújították. A délszláv háború idején 1992-ben a szerb felkelők aláaknázták, majd felrobbantották. 2000-ben minisztériumi segítséggel építették újjá. Az új Szent Jakab oltárképet Josip Biffel festőművész festette. A templom körül régi temető található.

Jegyzetek

További információk
 Knin város hivatalos oldala 
 Knin turisztikai irodájának honlapja 
 Knin város információs portálja 
 A spliti ferences rendtartomány honlapja 

Šibenik-Knin megye települései